Încarcerat

Un tânăr în vârstă de 32 de ani, din comuna Drăgoieşti, a fost ridicat de poliţişti în baza unei condamnări definitive la o pedeapsă de 10 ani de închisoare, pentru complicitate la viol, complicitate la lipsire de libertate şi furt. Constantin Cucu, zis „Solo”, a fost identificat, ridicat şi escortat la Penitenciarul Botoşani. Tânărul a primit această pedeapsă destul de grea în condiţiile în care a mai avut o condamnare pentru viol, dar a recidivat.

În ambele cazuri autorii au fost aceiaşi, Constantin Cucu, din Drăgoieşti, şi Daniel Gabriel Repede, din municipiul Suceava.

Prima lor victimă a fost un bărbat.

În august 2013, un tânăr în vârstă de 19 ani a reclamat că a fost îmbătat de cei doi şi apoi violat, în zona Albina din municipiul Suceava. Tânărul a reclamat că a fost lovit cu pumnii şi picioarele în zona capului, a feţei şi a toracelui înainte de a fi violat. El a fost găsit de un martor pe stradă, în stare de semiinconştienţă.

Tânărul agresat şi violat a ajuns la spital, ancheta demarată ulterior confirmând comiterea faptelor.

Pentru prima faptă, Daniel Gabriel Repede a primit cinci ani şi şase luni de închisoare, în timp ce Cucu a fost condamnat la cinci ani de închisoare.

Condamnaţi pentru această faptă, cei doi tineri au comis un nou viol, după eliberare, de această dată asupra unei tinere. Aceştia au lipsit-o de libertate şi au agresat-o sexual pe victimă.

În noile condiţii, şi având în vedere trecutul infracţional, judecătorii au dat pedepse mai grele, în raport cu fapta.

De remarcat şi că la pedeapsa lui Constantin Cucu au fost cumulate şi sentinţe de condamnare pentru furt.

După al doilea viol, la prima instanţă, Daniel Gabriel Repede a primit 10 ani de închisoare, plus un rest de 479 de zile rămase de executat dintr-o pedeapsă anterioară, ca urmare a eliberării condiţionate de care a beneficiat.